**OFISI YA RAIS TAWALA ZA MIKOA NA SERIKALI ZA MITAA**

**HALMASHAURI YA WILAYA YA SIHA**



**TAARIFA YA MWENYEKITI WA HALMASHAURI MKUTANO WA KAWAIDA WA BARAZA LA MADIWANI TAREHE 29/10/2021 KATIKA KIPINDI CHA ROBO YA KWANZA MWAKA WA FEDHA 2021/2022.**

* Mheshimiwa Mkuu wa Wilaya ya Siha,
* Mwakilishi Ofisi ya RAS-Mkoa wa Kilimanjaro,
* Mh. Mwenyekiti wa CCM Wilaya ya Siha,
* Mhe. Makamu Mwenyekiti Halmashhauri ya Siha
* Waheshimiwa Madiwani,
* Ndugu Mkurugenzi Mtendaji Halmashauri ya Siha (Katibu wa Baraza),
* Wah Viongozi wa Madhehebu ya Dini,
* Wageni Waalikwa,
* Ndugu Wataalamu,
* Waandishi wa Habari,
* Wananchi wa Wilaya ya Siha,
* Mabibi na Mabwana,

Nawasalimu kwa jina la Jamhuri ya Muungano wa Tanzania ………..Awali ya yote,Napenda kumshukuru Mungu kwa ajili ya Rehema zake na upendo wake wa kutuacha salama hadi siku ya leo kwani sisi hatujatenda mema sana kuliko wengine waliotangulia mbele za haki.

Aidha napenda kuwashukuru **Wah. Madiwani wote** wa Halmashauri ya Siha kwa jinsi mnavyoendelea kunipa ushirikiano wa kutosha katika kufanikisha majukumu yangu ya kazi kama Mwenyekiti wa Halmashauri ya Siha,kipekee namshukuru makamu mwenyekiti wa Halmashauri ya Siha ambaye pia ni diwani wa kata ya Ormelili **mhe. Noel Mollel** kwa jinsi anavyonisaidia katika ushauri wa kutimiza kazi zangu za kila siku.

Napenda kuwashukuru Wananchi,Viongozi na Watumishi wote katika Halmashauri ya Wilaya ya Siha kwa jinsi mlivyofanya mapokezi mazuri kwa Rais wa Jamhuri ya Muungano wa Tanzania **mhe.Samia Suluhu Hassan** alipofanya ziara ya siku moja tarehe 15/10/2021 ambapo alituzindulia barabara ya lami **yenye kilomita 32.2 kutoka Sanya Juu hadi Elerai**

Vilevile napenda kuwashukuru Wananchi na wakazi wote wa Halmashauri ya Wilaya ya Siha kwa jinsi wanavyounga mkono juhudi za Serikali ya **Chama cha Mapinduzi** katika kuhakikisha kuwa maendeleo ya Wananchi yanapatikana kwa haraka na ubora unaotakiwa. Kwa niaba ya baraza la Madiwani Halmashauri ya Siha naomba nitoe shukrani za dhati kwa Serikali yetu tukufu ya awamu ya sita inayoongozwa na **mhe.SAMIA SULUHU HASSAN** Rais wa Jamhuri ya Muungano wa Tanzania kwa jinsi inavyoendelea kutupatia fedha nyingi za miradi ya maendeleo.

**Wah. Madiwani , na Ndugu Wananchi,**

Kama mnavyojua katika kipindi cha Robo hii ya kwanza Serikali imefanya mabadiliko mbalimbali ya Uongozi katika Wilaya na Halmashauri yetu kama ilivyo katika maeneo mbalimbali hapa nchini. Tunamshukuru sana mhe. Rais wa Jamhuri ya Muungano wa Tanzania mama yetu Samia Suluhu Hassan kwa kutupatia viongozi bora wa kutuongoza na kusimamia maendeleo ya Wananchi katika Wilaya yetu ya Siha. Kwa namna ya pekee kwa niaba ya Baraza la Madiwani napenda kumkaribisha tena mkuu wetu mpya wa Wilaya ya Siha **mhe.Thomas Apson**,vilevile napenda kumkaribisha tena Mkurugenzi Mtendaji wa Halmashauri yetu ndugu yetu Upendo Mangali,sisi wajumbe wa baraza la Madiwani katika Halmashauri ya Siha tunawaahidi kuwa tutafanya kazi kwa pamoja na kwa ushirikiano mkubwa kadri inavyowezekana ili kutimiza azma ya Serikali ya kuhakikisha kuwa wananchi wanapata huduma bora na za viwango vinavyotakiwa kutoka katika maeneo mbalimbali ya kutolea huduma kwa jamii. Ni mategemeo yangu kuwa Mwenyezi Mungu atatuongoza vema katika mkutano huu ili majadiliano yafanyike kwa busara na upendo na hatimaye mkutano umalizike kwa salama ,amani na utulivu huku tukijali muda.

**Wah. Madiwani , na Ndugu Wananchi,**

Katika taarifa yangu hii fupi yapo mambo machache ambayo nimeona niyazungumzie kama sehemu ya kusisitiza katika mwaka huu wa fedha 2021/2022. Miongoni mwa masuala muhimu yaliyopo katika taarifa yangu ni pamoja na suala la **Ukusanyaji wa Mapato,miradi ya maendeleo na Afya.**

1. **UKUSANYAJI WA MAPATO**

**Waheshimiwa Madiwani, Ndugu Wananchi**

Katika suala la ukusanyaji wa mapato ya ndani ya Halmashauri napenda kuendelea kutoa wito kwa Watumishi wa Halmashauri kufuatilia kwa karibu zoezi la ukusanyaji wa mapato pamoja na kubuni vyanzo vipya vya mapato ya Halmashauri hususani kuharakisha mchakato wa miradi mkakati kama ilivyobuniwa na kupendekezwa na waheshimiwa Madiwani wetu.

Hapa naomba kutilia mkazo kuhusu kuboreshwa kwa miundombinu ya Stendi ya KIA, napenda kutoa agizo kwa Halmashauri kupitia Mkurugenzi Mtendaji kuhakikisha jambo hili linatekelezwa kwa haraka, Binafsi naona kama stendi ya KIA ni chanzo muhimu cha mapato yetu hivyo hatuna budi kukilinda kwa gharama yoyote ile kwani chanzo hiki ni cha uhakika**.** Naomba kutoa wito kwa wataalam kuhakikisha kuwa ukusanyaji wa mapato stahiki ya Halmashauri ni jambo la kwanza ili kuwezesha Halmashauri yetu kuweza kujiendesha yenyewe katika utoaji wa huduma kwa jamii.

1. **UTEKELEZAJI WA MIRADI YA MAENDELEO**

**Wah. Madiwani na Ndugu Wananchi**

Katika utekelezaji wa miradi ya maendeleo katika Halmashauri yetu ya Wilaya ya Siha, napenda kutoa shukrani za dhati kwa Serikali yetu ya Jamhuri ya Muungano wa Tanzania kwa jinsi inavyotupatia fedha nyingi za kutekeleza miradi ya maendeleo . Hivi karibuni Halmashauri yetu imepokea fedha nyingi zaidi ya **shilingi Bilioni 1.15** kwa ajili ya utekelezaji wa **mpango wa maendeleo kwa ustawi wa Taifa na mapambano dhidi ya uviko-19** katika Halmashauri yetu.mchanganuo wa fedha hizi ni kama ifuatavyo:-

Katika fedha hizo halmashauri imepata shilingi milioni 360 katika ujenzi wa vyumba 18 vya madarasa katika shule za sekondari,Pia Halmashauri imepata shilingi milioni 280 katika ujenzi wa vyumba 14 vya madarasa katika vituo shikizi shule za msingi.

Aidha Halmashauri imepata pia kiasi cha shilingi milioni 420 kwa ajili ya ununuzi wa mashine ya X-Ray katika Hospital yetu ya Wilaya ya Siha pamoja na fedha shilingi milioni 90 kwa ujenzi wa nyumba moja ya kukaa familia tatu.ivyo jumla ya fedha tulizopokea katika mpango huu zimefikia shilingi Bilioni 1.15

Hili ni jambo kubwa sana kwetu ambapo Halmashauri kupitia ofisi ya Mkurugenzi inatakiwa ijipange vema kuhakikisha kuwa utekelezaji wa miradi hii unafanyika kwa mujibu wa sheria na kuzingatia viwango vya ujenzi pamoja na kuzingatia muda.Kwani nimepata taarifa kuwa miradi hii inatakiwa kukamilika ifikapo mwezi Disemba,2021, Kipekee napenda pia kuishukuru Serikali yetu tukufu kwa kuturudishia fedha shilingi milioni 191 ambazo zilichukuliwa na hazina mwisho wa mwaka wa fedha 2019/2020,ni mategemeo yangu kuwa fedha hizo zitatumika katika ujenzi wa wodi ya tatu ya Wanawake katika Hospital yetu ya Wilaya ya Siha.

**Waheshimiwa Madiwani,Ndugu Wananchi**

Vilevile napenda kutoa wito kwa viongozi na wananchi wa Wilaya ya Siha kuendelea kuchukua tahadhari ya ugonjwa wa uviko -19 na kuwaomba wananchi kupata chanjo ya ugonjwa huo ambao umekuwa tishio kwa dunia nzima. Naomba kuwashauri wananchi na Viongozi kupuuza taarifa za upotoshaji zinazotolewa na watu wenye nia mbaya kuhusu chanjo ya uviko-19.

**Waheshimiwa Madiwani na ndg Wananchi;**

Katika kupatikana kwa fedha za miradi ya maendeleo Wilaya ya Siha kwa niaba ya baraza la Madiwani napenda nitoe shukrani za dhati kwa wafuatao:-

i)Serikali ya Jamhuri ya Muungano wa Tanzania chini ya **mhe. Samia Suluhu Hassan**

ii)Naibu waziri wa afya na Mbunge wetu wa jimbo la Siha **mhe. Dkt. Godwin Mollel** kwa jitihada zake kubwa za kufanya ufuatiliaji wa fedha za miradi ya maendeleo katika Wilaya yetu.

iii)Mkuu wetu wa Wilaya ya Siha kwa namna anavyosimamia shughuli za Serikali hususani katika kusikiliza na kutatua kero mbalimbali za wananchi katika Wilaya yetu

iv)Viongozi wa Chama cha Mapinduzi ngazi ya Wilaya ,Kata na ngazi za chini kwa namna wanavyosimamia utekelezaji wa ilani ya uchaguzi ya **CCM 2020-2025**

**wah Madiwani ,ndugu Wananchi**

Najua wakati huu wananchi wetu wapo katika maandalizi ya msimu mdogo wa mvua za vuli hususani kwa wakulima wetu wa Wilaya ya Siha, napenda kutoa wito kwa maofisa ugani na wataalam wa kilimo waliopo katika Vijiji na Kata kuendelea kuwasaidia kuwapa ushauri wakulima wetu. Sisi kama viongozi tutaendelea kushirikiana na wananchi wetu katika kuhimiza kuchapa kazi ili kuharakisha maendeleo ya wananchi kuanzia ngazi ya jamiihadi Wilaya kwa ujumla.

Mwisho,napenda nichukue fursa hii kuwashukuru tena Wah. Madiwani wenzangu pamoja na watumishi wa Serikali katika Halmashauri ya Siha kwa jinsi mnavyochapa kazi kwa kujituma,naomba ushirikiano uliopo uendelee daima siku zote kwa maendeleo ya Wananchi wa Wilaya ya Siha. napenda kuwashukuru tena Wananchi na Wakazi wa Siha kwa usikivu wenu mkubwa mlionesha tangu mwanzo wa taarifa yangu hadi sasa ninapohitinisha taarifa yangu, naomba usikivu na utulivu huu uendelee hadi mwisho wa Mkutano wetu na hatimaye tumalize na kuagana kwa upendo na furaha.

**Mungu ibariki Tanzania,Mungu ibariki Wilaya yetu ya Siha**

Asanteni sana kwa kunisikiliza

**Imetolewa na:**

**Mhe. Duncan B. Urassa**

Mwenyekiti wa Halmashauri (W)

**SIHA**